STANOVISKO KOMISIE z 30.11.2011 k nezávislému znaleckému hodnoteniu EIT Základné skutočnosti 1. Na základe nariadenia Európskeho parlamentu a Rady (ES) č. 294/2008[1] (ďalej len „nariadenie“) bol 11. marca 2008 zriadený Európsky inovačný a technologický inštitút (ďalej len „EIT“). 2. V súlade s článkom 16 ods. 2 nariadenia o EIT Komisia zabezpečí hodnotenie EIT. Toto hodnotenie je založené na nezávislom externom hodnotení EIT a preskúma, ako EIT plní svoje poslanie. 3. Spoločnosť ECORYS dokončila externé hodnotenie EIT 31. mája 2011. 4. V súlade s článkom 16 ods. 3 nariadenia o EIT Komisia zašle výsledky hodnotenia spolu so svojím vlastným stanoviskom a prípadnými návrhmi na zmenu tohto nariadenia Európskemu parlamentu, Rade, Európskemu hospodárskemu a sociálnemu výboru a Výboru regiónov. Pripomienky 5. Komisia berie výsledky nezávislého externého hodnotenia EIT na vedomie. 6. Komisia schvaľuje ďalej uvedené odporúčania, ktoré sú výsledkom nezávislého externého hodnotenia, a vyzve EIT, aby tieto odporúčania vykonal: 7. EIT by mal v priebehu nasledujúceho viacročného finančného rámca pokračovať v súčasnej forme. Jeho prístup vykazuje silný potenciál. EIT by sa mal postupne rozširovať a mal by sa naďalej zameriavať na posilňovanie existujúcich centier excelentnosti. 8. So zreteľom na výber a určenie budúcich znalostných a inovačných spoločenstiev (ďalej len „ZIS“) by mal EIT poskytnúť jasné a konzistentné usmernenia, pokiaľ ide o jeho očakávania a tiež záväzky a povinnosti budúcich ZIS. Pred zverejnením výzvy na účely výberu a určenia nových ZIS by mal EIT verejne oznámiť všeobecné témy záujmu, aby umožnil konzorciám vypracovať plány a poskytol im primeraný čas na prípravu návrhov. 9. V období rokov 2011 – 2014 by sa mal EIT zameriavať na konsolidáciu a realizáciu. Mal by zaviesť stabilné postupy vypracované prostredníctvom procesu vzájomného učenia s existujúcimi ZIS. EIT by mal v spolupráci s Európskou komisiou a súčasnými ZIS naďalej rozvíjať zjednodušené postupy svojho fungovania v rámci programu Horizont 2020 – rámcového programu pre výskum a inovácie. 10. EIT by mal v spojení so ZIS a v spolupráci s Európskou komisiou stanoviť stabilné postupy monitorovania. Tieto postupy by mali zahŕňať meranie výkonnosti EIT vzhľadom na jeho vlastné ciele. Pozornosť by sa mala zamerať na stanovenie prístupu orientovaného na výsledky. Okamžitou prioritou je využívanie výsledkov takéhoto postupu monitorovania na posúdenie výkonnosti jednotlivých ZIS a EIT ako celku. 11. EIT by si mal osvojiť kultúru otvorenosti a externého zapojenia, prostredníctvom ktorých sa môže rozvíjať a vymieňať si praktické skúsenosti. Pri rozvíjaní nových modelov podnikania, inovácií a vzdelávania by sa mal snažiť o spoluprácu s externými odborníkmi, mal by aktívne spolupracovať s ďalšími iniciatívami s podobnými cieľmi a zvážiť, ako môžu jeho činnosti pomôcť pri budovaní kapacít v celej EÚ. 12. EIT by mal mať jedinečný charakter, ale zároveň by sa mal usilovať o podporu synergií s ostatnými iniciatívami a programami Európskej únie v oblasti vzdelávania, výskumu a inovácií. Jeho začlenenie do rámcového programu pre výskum a inovácie Horizont 2020 pomôže vytvoriť užšie väzby s ďalšími iniciatívami EÚ v oblasti výskumu a inovácií v záujme podpory spoločných programov. 13. EIT by mal zverejňovať skúsenosti, ktoré získal pri uplatňovaní výnimiek zahrnutých v jeho finančných pravidlách a nariadeniach, ktorými sa riadia jeho činnosti. Pritom by mal vychádzať zo skúseností, ktoré získal pri vytváraní prvých ZIS, a mal by sa usilovať o nájdenie rovnováhy medzi požiadavkou na flexibilitu a zjednodušený prístup a potrebnou zodpovednosťou za verejné finančné prostriedky. To by malo prispieť k ďalšiemu rozvoju rámcového programu pre výskum a inovácie Horizont 2020. 14. EIT by mal preskúmať svoju komunikačnú stratégiu a tvorbu značky EIT. Mal by uplatňovať aktívnejší prístup k tvorbe značky a jasne určiť hodnoty, ktoré chce propagovať. 15. EIT by mal preskúmať počet svojich zamestnancov, plán zdrojov a postupy vnútorného riadenia s ohľadom na strategický model zvolený pre túto inštitúciu. Zvyšovanie počtu zamestnancov by malo byť postupné a spojené s prípadným rozšírením funkcií EIT. 16. EIT by mal ďalej rozvíjať svoju strategickú úlohu. Pritom by sa mal zameriavať na to, ako využiť skúsenosti získané z fungovania ZIS pri rozvoji inovačnej kapacity vo všetkých členských štátoch EÚ. Táto činnosť nie je náročná na zdroje, mala by však dopĺňať prácu, ktorú vykonali ZIS. V Bruseli 30.11.2011 Za Komisiu Androulla Vassiliou členka Komisie [1] Ú. v. EÚ L 97, 9.4.2008, s. 1.